
SC2018-18346/02.08.2018
RAPORT DE SPECIALITATE
privind aprobarea Caietului de sarcini privind delegarea gestiunii serviciului public de salubrizare stradală în Municipiul Timișoara

Având în vedere Expunerea de motive nr.SC2018 -18347/02.08.2018 a Primarului Municipiului Timișoara și Proiectul de hotărâre privind aprobarea Caietului de sarcini privind delegarea gestiunii serviciului public de salubrizare stradală în Municipiul Timișoara, prin care se propune aprobarea Caietului de sarcini privind delegarea gestiunii serviciului public de salubrizare stradală în Municipiul Timișoara

Facem următoarele precizări:

În conformitate cu Legea nr. 51/08.03.2006 privind Serviciile comunitare de utilități publice, republicată art. 8, alin. (3) în exercitarea competenţelor şi atribuţiilor ce le revin în sfera serviciilor de utilităţi publice, autorităţile deliberative ale administraţiei publice locale asigură cadrul necesar pentru furnizarea serviciilor de utilităţi publice şi adoptă hotărâri în legătură cu:

d^1) aprobarea documentaţiei de atribuire, care va include obligatoriu proiectul contractului de delegare a gestiunii ce urmează a fi atribuit şi anexele obligatorii la acestea - în cazul gestiunii delegate;

i) elaborarea şi aprobarea regulamentelor serviciilor, a caietelor de sarcini, a contractelor de furnizare/prestare a serviciilor şi a altor acte normative locale referitoare la serviciile de utilităţi publice, pe baza regulamentelor -cadru, a caietelor de sarcini-cadru şi a contractelor - cadru de furnizare/prestare ori a altor reglementări - cadru elaborate şi aprobate de autorităţile de reglementare competente;
Totodată ținând cont de prevederile Legii nr. 51/2006, privind serviciile comunitare de utilități publice , art.1, alin. (4) lit.d): ,,Serviciile de utilități publice……au caracter permanent și regim de funcționare continuuˮ
În conformitate cu art. 6 alin. (1), lit. h.) din Legea nr. 101/25.04.2006 privind Serviciul de salubrizare a localităților, republicată, autoritățile deliberative ale unităților administrativ-teritoriale au competenţe exclusive în ceea ce priveşte înfiinţarea, organizarea, gestionarea, coordonarea şi atribuirea serviciului de salubrizare a localităţilor, având atribuţii în domeniul elaborării şi aprobării caietelor de sarcini şi a regulamentelor serviciului, pe baza caietului de sarcini-cadru şi a regulamentului-cadru al serviciului de salubrizare, elaborate de A.N.R.S.C.

În conformitate cu prevederile Ordinului A.N.R.S.C. nr. 111/09.07.2007, punctul 2.2, privind aprobarea  Caietul de sarcini – cadru al serviciului de salubrizare a localităților, Caietul de sarcini se supune aprobării Consiliului Local al unității administrativ-teritoriale.

Prezentăm următoarele aspecte: 
Contractul de delegare a gestiunii serviciilor publice de salubrizare a localităţilor prin concesiune nr. SC2006-15414/31.07.2006 încheiat între municipiul Timișoara și RETIM Ecologic Service S.A. se încheie la data de 04.08.2018.
Prin HCLMT nr. 428/21.11.2017 s-a aprobat Caietul de sarcini pentru delegarea gestiunii serviciului public de salubrizare stradală în Municipiul Timișoara și anexele la acesta (anexele 1-6).
În momentul de față procedura de atribuire a unui nou contract privind serviciul de salubrizare, care a avut loc la data de 09.07.2018, a fost anulată în baza Raportului de anulare nr. SC2018-17371/23.07.2018.

În aceste condiții, în vederea asigurării continuității serviciului de salubrizare la nivelul municipiului Timișoara, s-a procedat la elaborarea unui Caiet de sarcini pentru delegarea gestiunii serviciului public de salubrizare stradală, care a răspuns clarificărilor/notificărilor ofertanților .
Obiectul delegării gestiuniiserviciului este - Măturatul, spălatul, stropirea și întreținerea căilor publice, care cuprinde următoarele activități:

· Măturatul manual al străzilor, trotuarelor, aleilor, parcărilor publice, stațiile mijloacelor de transport în comun, pasaje, subpasaje, poduri, pasarele, zone pietonale, piețe volante, poduri și pasarele;
· Măturatul mecanizat al carosabilului și trotuarelor;

· Întreținerea curățeniei străzilor și trotuarelor; străzi asfaltate și balastate, parcări publice asfaltate și pavate,  stațiile mijloacelor de transport în comun, zone pietonale, mal canal Bega, piste de biciclete;

· Spălatul carosabilului și trotuarelor;

· Stropitul carosabilului;

· Curățatul rigolelor.
Activitatea de salubrizare a municipiului Timișoara, aglomerare urbană cu peste 300.000 de locuitori, trebuie să se desfășoare în mod continuu, fără întreruperi, sincope în funcționare, pentru a preveni apariția unor focare epidemice la nivelul municipiului prin nesalubrizarea și igienizarea orașului și totodată respectarea prevederilor legale în vigoare.  Precizăm că, în conformitate cu Ordinul Ministerului Sănătății nr. 119/2014 pentru aprobarea Normelor de igienă și sănătate publică privind mediul de viață al populației ,,administrația publică locală va asigura colectarea, îndepărtarea și neutralizarea deșeurilor menajere și stradaleˮ. 
În concluzie, propunem aprobarea Caietului de sarcini privind delegarea gestiunii serviciului public de salubrizare stradală și anexelor la acesta, în forma corespunzătoare clarificărilor și notificărilor derulate în timpul procedurii de achiziție și abrogarea Caietului de sarcini privind delegarea gestiunii serviciului public de salubrizare stradală în Municipiul Timișoara și Anexele la acesta, aprobate prin Art.1 al HCLMT nr. 428/21.11.2017.

Având în vedere prevederile legale expuse în prezentul raport, apreciem că proiectul de hotărâre privind aprobarea Caietului de sarcini pentru delegarea gestiunii serviciului public de salubrizare stradală îndeplinește condițiile pentru a fi supus dezbaterii și aprobării plenului consiliului local.

